Pia Kjærsgaard (DF), 1998-01-22:
Indenrigsministeren har på regeringens vegne støvet den tidligere indenrigsministers forslag af og fremsat to lovforslag, hvoraf det ene er et forslag om ændring af udlændingeloven, mens det andet er et forslag vedrørende integration af flygtninge og indvandrere i Danmark.
Forslagene er naturligvis forskellige, men fælles for dem er, at de ikke på nogen som helst måde vil standse tilstrømningen til Danmark; det kan vi lige så godt først som sidst slå fast, og det er også blevet gentaget et par gange i dag.
Det er tilsyneladende heller ikke det, der på noget tidspunkt har været regeringens mening; tværtimod kan alle, der får ophold i Danmark, se frem til at blive aktiveret og få penge, uddannelse og bolig, alt sammen betalt af danske skatteborgere.
Vi kan fortsat se frem til 5.000-6.000 nye asylsøgere om året, og med de åbne Schengengrænser vil tallet yderligere vokse.
Østrig genoptog sin grænsekontrol i strid med Schengenaftalen, hvilket klart dokumenterer, at den aftale kun duer på papiret, men ikke i praksis.
Naturligvis skal vi bevare vores grænsekontrol, og efter Dansk Folkepartis mening burde den endda udbygges. En gennemgang af forslagene viser som sagt, at regeringen er efter den danske befolkning og ikke søger tilstrømningen af udlændinge standset.
Loven om integration er klart den værste, der endnu er set herhjemme på det område, da den på afgørende vis vil påtvinge danskerne en holdning, der ikke er folkelig opbakning til.
Jeg sagde i formiddags, da vi startede forespørgselsdebatten, at jeg havde fået hovedpine af at læse specielt integrationsforslaget.
Efter forslaget vil det være kommunerne, der fremover får ansvaret for boligplacering og videre aktivering af udlændinge - dette til trods for, at det er et folketingsanliggende, at vi fortsætter med at lukke asylsøgere ind i landet og ikke en kommunal beslutning.
Alligevel vil regeringen nu give Udlændingestyrelsen bemyndigelse til at træffe afgørelse om visitering til kommunerne.
Senest 3 måneder efter, at ansvaret er pålagt kommunen, skal problemet være løst, og har kommunen ikke gjort det, kan Udlændingestyrelsen gribe ind og enten leje eller købe en bolig på kommunens regning. Jeg kommer altså til at tænke på tidligere tiders gullaschbaroner, når jeg forudser, hvad det kommer til at betyde.
Vi vil opleve, at huse af tvivlsom standard bliver sat i stand af spekulanter, som derefter får en sikker kontrakt om bosætning af nogle personer, som er udpeget af Udlændingestyrelsen, og regningen betales til overpris af kommunens øvrige borgere.
Vi taler i den sammenhæng ikke blot om de mange tusinde udlændinge, der hvert år kommer til Danmark som asylsøgere, men også herboende indvandrere.
Hver enkelt udlænding skal fornemt nok have opstillet en individuel handlingsplan, og tanken er, at der i hver enkelt kommune skal ansættes folk til at lave handlingsplaner sammen med folk med højst forskellige sprog, kulturer, religioner osv. Set i lyset af, at der i arbejdsformidlingen har været fiaskolignende forhold, når der skulle laves handlingsplaner for danske arbejdsløse,
vil disse planer for udlændinge skabe kaos, og nye udgifter til tolke vil samtidig dukke op på kommunernes budgetter.
I Dansk Folkeparti er vi totalt uenige med regeringen og indenrigsministeren om disse lovforslag, og vore lokale folk vil naturligvis tage disse urimelige forslag op til lokal debat og sammen med Dansk Folkepartis folketingsgruppe arbejde for, at også den lokale befolkning bliver så godt bekendt med lovforslagene som muligt, så Socialdemokratiet, De Radikale og de øvrige partier, der eventuelt godkender dem, får et dårligt folketingsvalg.
Og ærlig talt: Det er i hvert fald fuld fortjent, at det sker, hvis man virkelig vil have konsensus, som det lød fra den tidligere ordfører, om forslagene.
Man sikrer ikke vore grænser, man taler ikke om hjemsendelse, og man taler ikke om specielle økonomiske forhold for de flygtninge, der skal opholde sig her i landet i en periode.
Man taler udelukkende om integration og integration fra det øjeblik, der er bevilget opholdstilladelse i Danmark, flygtning eller ej.
Lad os vende tilbage til de andre ting i forslaget.
Der skal bl.a. tilbydes danskundervisning på, som det siges, »det niveau, som det enkelte introduktionsprogram retter sig imod.«, og når denne undervisning er afsluttet, skal der udstedes et bevis for aktiv deltagelse, hvad det så end er.
Hvis en udlænding har et særligt behov for det, skal kommunen endda tilbyde særskilt danskundervisning, hvis denne udlænding af forskellige årsager ikke kan følge det ellers tilbudte danskundervisningsforløb.
Hvad er det dog for noget?
Det er ganske utroligt!
Af bemærkningerne til forslaget fremgår det, at det er regeringens overordnede målsætning, at flygtninge og indvandrere skal blive ydende medlemmer af det danske samfund.
Nu er det jo langtfra - det kan man vist roligt konstatere - alle udlændinge, der er aktive eller har noget som helst ønske om at blive integreret i det danske samfund, og derfor mener regeringen, at de skal straffes.
Men straffen består i, at kommunalbestyrelsen kan - kan - nedsætte introduktionsydelsen på 5.000 kr. med maksimalt 20 pct., hvis en ansøger eller dennes ægtefælle uden rimelig grund udebliver fra introduktionsprogrammet.
Hvori denne rimelige grund består, vides ikke, så det må jo blive en vurderingssag; men med det store antal fødsler og de mange ferier, helligdage og andet godt, udlændingene ofte er vant til, vil det blive en meget speget affære at vurdere.
Skulle regeringens integrationsside overhovedet have den mindste mening, skulle al hjælp selvfølgelig fjernes i samme øjeblik, man ikke deltog i undervisningen i stedet for denne latterlige nedskæring i de udbetalte beløb.
Er det måske ikke integration, regeringen vil have gennemtvunget?
Jeg forstår ikke, hvorfor man ikke tager støtten fra dem, der ikke vil integreres, som regeringen ønsker det, men måske kan indenrigsministeren give et svar på, hvorfor i alverden man ikke trækker 100 pct. Lovforslaget præciserer, at der skal anvises bolig til de tvangsplacerede personer, og at den af kommunen anviste bolig skal være passende i forhold til de pågældende flygtninges behov.
Hvem skal finde frem til det behov?
Ja, det står der ikke noget om, og det skyldes såmænd, at der i lovforslaget er så mange vattede kommentarer, der efterlader upræcise regler og retningslinjer og så megen elastik, at det i bund og grund dokumenterer, at regeringen ikke rigtig selv ved, hvad den vil, men at forslaget i hvert fald ikke skal komme udlændingene i Danmark til skade.
Som noget andet rædselsfuldt nyt gives der tilladelse
til, at hvis bare 50 personer i fællesskab søger kommunen om det, skal der oprettes et integrationsråd.
I dette råd skal flertallet af medlemmerne være fra lokale flygtninge- og indvandrerforeninger, og danskerne skal være i mindretal.
Det kræver selvfølgelig, at der findes sådanne foreninger, men hvad indenrigsministerens definition på en sådan forening er, ved jeg ikke. Kan vi få det oplyst, eller ved ministeren det
ikke selv?
Jeg vil godt bede ministeren om at lægge mærke til, at der bliver stillet mange spørgsmål i dette indlæg, og at jeg også forventer at få svar.
Når denne regering er faldet efter førstkommende folketingsvalg
, vil Dansk Folkeparti selvfølgelig tage hele denne miserable lov op igen, for der skal ikke være den mindste tvivl om, at skulle forslaget her blive vedtaget, vil vi have loven fjernet, lige så snart det kan lade sig gøre.
Men i første omgang vil vi selvfølgelig arbejde kraftigt for, at forslaget overhovedet ikke bliver vedtaget.
Ude i landet sidder så masser af borgmestre, der nu skal til at forklare deres borgere, hvorfor der skal placeres udlændinge i deres samfund.
De skal forklare, hvorfor deres partifæller på Christiansborg fører en så tåbelig udlændingepolitik, og de skal forklare, at de nuværende borgere skal skubbes bagest i boligkøen til fordel for en udlænding.
Det bliver et varmt emne, det kan Dansk Folkeparti godt garantere for.
Vi har heldigvis en god repræsentation i de lokale bestyrelser, og de vil ikke holde sig tilbage i dette vigtige spørgsmål.
Det, der her foreløbig sker fra regeringens og venstrefløjens side, er det tydeligste bevis for regeringens ønske om at nedbryde det danske samfund, vi hidtil har kendt.
Det er første skridt mod indførelse af et etnisk mindretals flertalsstyre - forstået på den måde, at godt nok udgør udlændingene i Danmark stadig den mindste procentdel, men indflydelsesmæssigt fremtvinger regeringen, at de får mulighed for at påvirke og lægge pres på danskerne stik imod danskernes ønsker.
Jeg forstår simpelt hen ikke, at de partier, som har fortrudt, at de stemte for udlændingeloven i 1983 - det tror jeg Venstre og De Konservative har - overhovedet påtænker at lave noget, der er endnu værre.
Sidst, men absolut ikke mindst, koster alt det her altså penge.
Regeringen mener, at der kun bliver tale om 240-250 mio. kr. ekstra oven i de 30 mia. kr., det koster i forvejen.
Det er vi i Dansk Folkeparti selvfølgelig rygende uenige med regeringen
, da mange af oplysningerne om udlændingenes antal bygger på skøn, og som bekendt har denne regering en forkærlighed for skønmalerier.
Vi kan kun håbe, at fornuften sejrer hos et flertal
blandt Folketingets andre partier, så disse lovforslag får en meget mere kølig modtagelse, når vi får dem i udvalget, end jeg har oplevet her i dag.
Det er simpelt hen deprimerende, at der har været den, synes jeg, rimelig positive stemning
fra stort set alle andre partier.
Så skal jeg lige sige til allersidst, at de forslag, der er fremsat af Venstre, De Konservative og Fremskridtspartiet kan Dansk Folkeparti godt støtte.
Men jeg vil også godt have lov til at sige, at efter denne dags debat har jeg faktisk lidt mistillid til Venstre og De Konservatives intentioner.
Det havde jeg ærlig talt ikke, før vi startede denne debat,
men det har jeg nu.
Jeg kan ikke få Venstre og De Konservatives forslag til at hænge sammen med den indstilling, de har givet udtryk for her.
Det kan jeg simpelt hen ikke, og derfor synes jeg stadig, at hvis Danmark efter det næste folketingsvalg skal have en chance for at få en ny udlændingelov,
bør hverken Venstre eller De Konservative så varmt støtte dette tåbelige integrationslovforslag.
Jeg kunne godt tænke mig at høre ministeren oplyse, om der overhovedet er nogen tilfælde, hvor en udlænding skal udvises.
Det blev omtalt, at kriminelle udlændinge kunne udvises, men når man kigger under småjusteringer i denne totrinsfuser, som disse forslag er, kunne jeg godt tænke mig at høre, hvor det står.
affattes således: »Ved afgørelsen om udvisning skal der tages hensyn til, om udvisningen må antages at virke særlig belastende, navnlig på grund af...«, og så er der syv forskellige forhold, som ministeren forhåbentlig kender. Jeg vil faktisk hellere bede ministeren om at oplyse mig om, hvorvidt der overhovedet er nogen forhold, der gør, at en udlænding kan udvises.
Det havde faktisk været nemmere at skrive end alle de her forbehold, for det er jo utrolig mange ting, der gør, at en udlænding alligevel ikke skal kunne udvises.
Så vil jeg også godt høre lidt mere om familiesammenføring, for det er jo, som ministeren garanteret ved, noget, som plager den danske befolkning, at familiesammenføringstallet er så højt hvert evig eneste år.
Hvor mange drejer det sig om?
Kan vi ikke få det ført til bogen?
Jeg synes også, at i hele afsnittet om menneskesmugling mangler altså også en definition på, hvad der menes med skærpende omstændigheder.
Har man smuglet, eller har man ikke smuglet mennesker?
Er det ikke skærpende omstændigheder, at man bryder landets love?
Der er simpelt hen så mange gummiparagraffer og elastikker i det her forslag, som ministeren har fremsat, at det ikke er værd at have med at gøre.
Det er så sørgeligt, og jeg savner altså, at ministeren kommer op og forklarer lidt mere om de her småjusteringer.
Jeg synes ikke bare, at det skal stå i forslaget.
Jeg synes også, det skal siges fra Folketingets talerstol af ministeren.
Det er desværre så få mennesker, der læser lovforslag, og det er også nok meget få mennesker, der læser Folketingets forhandlinger, men af hensyn til historieskrivningen synes jeg, at ministeren bør uddybe, hvad det her egentlig drejer sig om.